### NN 16/2019 (15.2.2019.), Rješenje o određivanju područja stalnog graničnog prijelaza za međunarodni promet putnika u cestovnom prometu Mihanović Dol

POLICIJSKA UPRAVA KRAPINSKO-ZAGORSKA

331

Na temelju članka 12. Zakona o nadzoru državne granice (»Narodne novine« broj 83/13 i 27/16), a u svezi s člankom 7. Pravilnika o uvjetima i načinu određivanja područja graničnog prijelaza (»Narodne novine« broj 150/04), Policijska uprava krapinsko-zagorska donosi

RJEŠENJE

O ODREĐIVANJU PODRUČJA STALNOG GRANIČNOG PRIJELAZA ZA MEĐUNARODNI PROMET PUTNIKA U CESTOVNOM PROMETU MIHANOVIĆ DOL

Članak 1.

Područje stalnog graničnog prijelaza za međunarodni promet putnika u cestovnom prometu Mihanović Dol, smješteno je na Županijskoj cesti broj 2187, koja se proteže od državne granice s Republikom Slovenijom do 74 metara u Republiku Hrvatsku, s pripadajućim zelenim površinama.

Članak 2.

Ukupna površina stalnog graničnog prijelaza za međunarodni promet putnika u cestovnom prometu Mihanović Dol iznosi 1.553 m2.

Članak 3.

Područje stalnog graničnog prijelaza za međunarodni promet putnika u cestovnom prometu Mihanović Dol obuhvaća katastarske čestice brojeva 805. i 1547., k.o. Klanjec, a obuhvaća Županijsku cestu broj 2187, u dužini od 74 metara i to od državne granice s Republikom Slovenijom sjeverno 50 metara do mjesta obavljanja granične kontrole gdje se nalazi ulazno-izlazna rampa i od mjesta obavljanja granične kontrole u Republiku Hrvatsku 24 metra.

Širina graničnog prijelaza Mihanović Dol iznosi 21 metar i obuhvaća prostor s desne strane ceste širine 4 metra i prostor s lijeve strane ceste širine 7 metara i dužine 53 metra, kao i proširenje u dužini od 21 metara i širine 10 metara s desne strane ceste gledano u pravcu državne granice s Republikom Slovenijom, na kojemu se nalazi čvrsti objekt u vlasništvu športsko-ribolovnog društva »Sutla«,­ čiji prizemni dio koriste službenici policije. U sklopu područja graničnog prijelaza nalazi se i dio mosta preko rijeke Sutle u dužini 19 metara, jarbol sa zastavom Republike Hrvatske i jarbol sa zastavom Europske unije.

Članak 4.

Na temelju članka 2. stavak 4. Zakona o potvrđivanju Sporazuma između Vlade Republike Hrvatske i Vlade Republike Slovenije o jednostavnijem obavljanju granične kontrole u cestovnom i željezničkom prometu (»Narodne novine – Međunarodni ugovori« broj 2/04 od 17. 3. 2004.), sukladno Dogovoru Vlade Republike Hrvatske i Vlade Republike Slovenije o uvođenju zajedničkih službenih mjesta za obavljanje granične kontrole, od 12. 6. 2013. godine i sukladno dogovoru o dopuni Dogovora između Vlade Republike Hrvatske i Vlade Republike Slovenije o uvođenju zajedničkih službenih mjesta za obavljanje granične kontrole, od 23. 1. 2015. godine, hrvatska granična policija od 1. 12. 2013. godine obavlja graničnu kontrolu na slovenskom državnom području, zajedničkom službenom mjestu za obavljanje granične kontrole, graničnom prijelazu Mihanović Dol – Orešje.

Udaljenost od granične crte (državne granice) do mjesta obavljanja granične kontrole na slovenskoj strani iznosi 80 metara.

Članak 5.

Stupanjem na snagu ovog Rješenja prestaje važiti Pravilnik o određivanju područja stalnog međudržavnog cestovnog graničnog prijelaza II kategorije Mihanović Dol (»Narodne novine« broj 35/03).

Članak 6.

Ovo Rješenje stupa na snagu osmoga dana od dana objave u »Narodnim novinama«.

Broj: 511-17-13/1-464/11-2019.

Zabok, 28. siječnja 2019.

Načelnik
 Darko Car, v. r.